כ-200 חיילים מכל רחבי העיר התארחו בקהילות מודיעין במסגרת פרוייקט "נתיב"
קורס "נתיב" הינו קורס בסיסי ביהדות וציונות המיועד לחיילי צה"ל יהודים ולא יהודים ופועל מטעם המכון ללימודי היהדות.
המכון הוקם במסגרת החלטת הממשלה והסוכנות היהודית ללימוד יהדות לעולים שאינם יהודים וליהודים בשיתוף עם חיל החינוך. מבין אלו שאינם יהודים עפ"י ההלכה, רבים מבקשים להצטרף לקורסי המשך לקראת גיור.
השבת האחרונה של הקורס היא שבת אירוח במשפחות או קהילות אשר באורח חייהם מבטאות את הערכים הנרכשים בקורס. האירוח בעיר התקיים בשיתוף פעולה עם מחלקת תרבות תורנית.
מטרת השבת הייתה הכנסת אורחים וחשיפת אורח חיים יהודי לעולים המבקשים ללמוד יהדות. המפגש הבלתי אמצעי עם משפחות ותיקות בארץ השאיר רושם עז על אותם חיילים, אשר לחלק מהם זו הפעם הראשונה שהתארחו אצל משפחה ישראלית ולנו בביתה.
9 קהילות התנדבו לארגן ולארח בביתם את החיילים. הקהילות הן: "צעירי מודיעין", "לב אחים", "כלל ישראל", אהבה ואחווה", "חושן מודיעין", "אחדות ישראל", "שבטי ישראל", "משכן שלום" ו"אדיר במרום". הקהילות ארגנו עונג שבת עם דברי תורה, ובמהלך השבת הדריכו את החיילים ואפשרו להם ליהנות מהכנסת אורחים כדרכו של אברהם אבינו. במוצ"ש נפגשו כל החיילים עם מארחיהם במלווה מלכה בבי"ס "דורות", ושרו משירי ארץ ישראל ושירי קודש.
ברכו את הנוכחים מיכאל חרל"פ, סגן ראש העיר והרב צ'יקוטאי. הייתה זו שבת מרוממת לב אשר תרמה לשני הצדדים גם יחד.